
Kredsvedtægter ULF Ungdom





ULF Ungdoms kredsvedtægter

§ 1. Formål
Stk. 1. Kredsen skal arbejde for: 
· At unge med et særligt behov er selvbestemmende i alt, der vedrører deres livssituation, på samme vilkår som andre unge. 
· At skabe kontakt mellem unge med særlige behov på lokalt plan.
§ 2. Lokalkredse
Stk.1. ULF Ungdom er inddelt i lokalkredse, hvor ULF Ungdoms formål gennemføres.

Stk. 2. Lokalkredsenes vedtægter besluttes af Landsmødet.

Stk. 3. Lokalkredsene oprettes på en stiftende generalforsamling. Indkaldelse med dagsorden skal sendes ud til lokale medlemmer før afholdelse.

Stk. 4. På den stiftende generalforsamling skal ULF Ungdoms landsforperson være til stede og underskrive, at generalforsamlingen er foregået på demokratisk vis og ud fra ULF Ungdoms vedtægter. Hvis ikke landsforpersonen kan være til stede, skal en repræsentant fra hovedbestyrelsen være til stede og underskrive.

Stk. 5. ULF Ungdoms hovedvedtægter og lokalkredsvedtægter træder derefter i kraft og vil være gældende for kredsen.

§ 3. Medlemmer
Stk. 1. Alle medlemmer er som udgangspunkt medlem af den lokalkreds, de har adresse i. Ønsker man at høre til en anden lokalkreds, skal man give ULF Ungdoms kontor besked herom.

§ 4. Generalforsamling
Stk. 1. Kredsen har generalforsamling hvert år. 




Stk. 2 Kredsbestyrelsen skal senest 1 måned før generalforsamlingen sende følgende dagsorden ud til alle medlemmer i kredsene: 

1. Valg af mødeleder og referent
2. Bestyrelsens beretning drøftes
3. Fremlæggelse af regnskab til orientering
4. Fremlæggelse af aktivitetsplan for det næste år til drøftelse.
5. Indkomne forslag.
6. Valg af forperson for 2 år 
7. Valg af kasserer for 2 år.
8. Valg af 1 – 5 bestyrelsesmedlemmer for 2 år
9. Valg af op til 3 suppleanter for hvert år.
10. Eventuelt
Stk. 3. Forslag skal sendes til forpersonen gerne en uge før generalforsamlingen eller fremlægges på generalforsamlingen.

Stk. 4. Hvis man gerne vil stille op til bestyrelsen, men er forhindret i at deltage til kredsens generalforsamling, kan personen opstille, hvis vedkommende giver kredsen skriftligt besked om dette.

Stk. 5. For at stille op til bestyrelsen skal man være mellem 15 til 30 år og have et særligt behov.

Stk. 6. Kun fuldgyldige betalende medlemmer har stemmeret. 

Stk. 7. Alle afstemninger afgøres ved simpelt flertal.

Stk. 8. Ved personvalg skal der i første omgang stemmes om de medlemmer, som er til stede. Derefter kan de resterende pladser gå til dem, der skriftligt har erklæret, at de ønsker at stille op.

Stk. 9. Der stemmes altid skriftligt ved personvalg, hvis der er mere end én kandidat.
Alle andre afstemninger kan foregå ved håndsoprækning med mindre blot én deltager ønsker skriftlig afstemning.

Stk. 10. Referatet fra generalforsamlingen skal udsendes til lokalkredsens medlemmer senest 3 uger efter generalforsamlingen.

§ 5. Bestyrelsen
Stk. 1. Suppleanter kan deltage i møderne uden stemmeret.

Stk. 2. Hvis man fylder 30 år under valgperioden, kan man blive siddende sin valgperiode ud. Man bevarer sin stemmeret i hele valgperioden.

Stk. 3. Hvis et bestyrelsesmedlem har vedvarende forfald, dvs. fravær ved minimum 3 møder, så kan bestyrelsen beslutte, at der indtræder en suppleant for resten af den periode, som det oprindelige medlem var valgt. 

Stk. 4. Hvis der er færre end 3 bestyrelsesmedlemmer, skal der indkaldes til ekstraordinær generalforsamling. Hvis ikke der kan vælges 3 bestyrelsesmedlemmer på denne, nedlægges kredsen.  

§ 6. Tegningsret
Stk. 1. Lokalkredsen tegnes af forperson og kassereren.

§ 7. Opløsning af kredsen
Stk. 1. I tilfælde af kredsens ophør overgår formue til ULF Ungdoms hovedorganisation.

§ 8. Vedtægternes gyldighed
Stk. 1. Disse vedtægter er besluttet på ULF’s Landsmøde d. 26. oktober 2025 i Odense.
Vedtægterne træder i kraft umiddelbart herefter og erstatter alle tidligere vedtægter.

